b'\n_START_ARTICLE_\nAdel Abdessemed\n_START_SECTION_\nBiografia\n_START_PARAGRAPH_\nAdel Abdessemed va n\xc3\xa9ixer a Constantina el 2 de mar\xc3\xa7 de 1971.  De fam\xc3\xadlia Chaouis de la zona d\xe2\x80\x99Aur\xc3\xa8s, va passar la major part de la seva infantesa a Batna, Alg\xc3\xa8ria. Va coincidir amb el pintor Merzouki Sharif durant  la seva infantesa a Batna. Va estudiar a Alger a l\xe2\x80\x99 \xc3\x89cole Nationale Sup\xc3\xa9rieure des Beaux-Arts. El 1994, va decidir deixar-la,  despr\xc3\xa9s de l\xe2\x80\x99assassinat del director Ahmed Asselah i del seu fill dins de l\xe2\x80\x99escola. La situaci\xc3\xb3 de guerra del seu pa\xc3\xads natal tampoc va afavorir que l\xe2\x80\x99artista s\xe2\x80\x99hi qued\xc3\xa9s, \xe2\x80\x9ca Alg\xc3\xa8ria assassinen l\xe2\x80\x99esperan\xc3\xa7a\xe2\x80\x9d va declarar._NEWLINE_Despr\xc3\xa9s va viure i treballar a Li\xc3\xb3 (\xc3\x89cole Nationale des Beaux-Arts, 1994-1998), Par\xc3\xads (Cit\xc3\xa9 internationale des arts, 1999-2000), Nova York (P.S.1 Scholarship, 2000-2001), Berlin (2002-2004), Par\xc3\xads (2005-2008), Nova York (2009), Par\xc3\xads (des de 2010 fins a l\xe2\x80\x99actualitat) Avui en dia viu, amb la seva fam\xc3\xadlia i les seves quatre filles, prop del canal San Mart\xc3\xadn de Par\xc3\xads on a la part inferior de la casa t\xc3\xa9 el seu estudi d\xe2\x80\x99art.\n_START_SECTION_\nObra i estil\n_START_PARAGRAPH_\nArtista peculiar que vesteix sempre amb pantalons blaus com a promesa a la seva dona, defineix el seu art com una extensi\xc3\xb3 de si mateix. Segons Francesco Bonami, \xe2\x80\x9cl\xe2\x80\x99art d\xe2\x80\x99Abdessemed \xc3\xa9s l\xe2\x80\x99amor desafavorit per totes les febleses rom\xc3\xa0ntiques. L\xe2\x80\x99amor com una for\xc3\xa7a, mai com un sentiment.\xe2\x80\x9d Identifica la seva primera experi\xc3\xa8ncia amb l\xe2\x80\x99art, de petit a Alg\xc3\xa8ria quan va veure un cartell publicitari d\xe2\x80\x99un circ, on un lle\xc3\xb3 obria la seva boca sobre el cap del seu domador. Amb 30 anys va aconseguir exposar la seva primera obra en solitari \xe2\x80\x9cProject Room\xe2\x80\x9d, Kunsthalle Bern, a Berna, i a partir d\xe2\x80\x99aqu\xc3\xad ha anat mostrant el seu art per tot el m\xc3\xb3n. _NEWLINE_Les seves obres tracten temes actuals i amb controv\xc3\xa8rsia com la viol\xc3\xa8ncia, la pol\xc3\xadtica o la religi\xc3\xb3. En moltes de les seves obres mostra un retrat de la hist\xc3\xb2ria adaptant-la en l\xe2\x80\x99actualitat m\xc3\xa9s recent. La viol\xc3\xa8ncia \xc3\xa9s un tema del tot recurrent per l\xe2\x80\x99artista que l\xe2\x80\x99utilitza com a canal per mostrar la seva visi\xc3\xb3 de la hist\xc3\xb2ria  i de la religi\xc3\xb3. Ironitza sobre la situaci\xc3\xb3 del m\xc3\xb3n actual._NEWLINE_Inicialment la seva tem\xc3\xa0tica s\xe2\x80\x99identificava amb temes tab\xc3\xba, religiosos o sexuals, les seves obres per\xc3\xb2 han evolucionat cap a temes concrets de la viol\xc3\xa8ncia global. \xe2\x80\x9c(...) els llenguatges i els mitjans de comunicaci\xc3\xb3 actuals haurien d\xe2\x80\x99haver sigut inventats per proporcionar les expressions m\xc3\xa9s rellevants per aquest m\xc3\xb3n desconegut i la seva manera de viure. Abdessemed ha creat un important nombre de treballs que s\xc3\xb3n una clara representaci\xc3\xb3 iconocl\xc3\xa0stica del m\xc3\xb3n actual. Al mateix temps aprofiten i celebren aquest nou i desconegut m\xc3\xb3n i les seves incerteses, per\xc3\xb2 a la vegada excitants ordres, en un estat en constant renaixement...\xe2\x80\x9d \xe2\x80\x93 Hou Hanru_NEWLINE_Abdessemed, tal com ha fet menci\xc3\xb3 en moltes ocasions, \xe2\x80\x9ctota obra \xc3\xa9s autobiogr\xc3\xa0fica\xe2\x80\x9d i ell mostra en moltes ocasions les pors i ansietats de l\xe2\x80\x99home en la seva obra. \xe2\x80\x9cDe la mateixa manera que el significat d\xe2\x80\x99un somni no es pot limitar a una narraci\xc3\xb3 per\xc3\xb2 es pot identificar amb fen\xc3\xb2mens m\xc3\xa9s antics identificables a la infantesa, el significat dels treballs d\xe2\x80\x99Abdessemed no es pot limitar  en un origen en la immediatesa. Ells es refereixen m\xc3\xa9s a aviat en un horitz\xc3\xb3 immediat m\xc3\xa9s distant i m\xc3\xa9s antic, basat en la totalitat de les imatges i textos que han deixat rastre en la mem\xc3\xb2ria de l\xe2\x80\x99artista.\xe2\x80\x9d \xe2\x80\x93 Philippe-Alain Michaud_NEWLINE_A la vegada tamb\xc3\xa9 exposa molts elements antag\xc3\xb2nics que mostren molts contrastos entre la societat actual. Un exemple \xc3\xa9s el colom de la pau dissecat que porta una c\xc3\xa0rrega d\xe2\x80\x99explosius a l\xe2\x80\x99esquena, Pigeon (2015), la imatge de pau del colom queda trencat amb els explosius com a element de destrucci\xc3\xb3. \xe2\x80\x9c(...) Abdessemed sembla creure en una espiritualitat basada en t\xc3\xb2tems. Els seus treballs amb animals recorden els sacrificis rituals i els poders primaris. La veritat \xc3\xa9s que Abdessemed no vol tornar a la m\xc3\xa0gia \xe2\x80\x93al contrari, creu firmament que aquests t\xc3\xb2tems, com els tab\xc3\xbas s\xe2\x80\x99han de trencar, ja que l\xe2\x80\x99art \xc3\xa9s el primer de tot \xe2\x80\x9cuna forma d\xe2\x80\x99alliberament d\xe2\x80\x99un mateix.\xe2\x80\x9d \xe2\x80\x93 Massimiliano Gioni\n_START_SECTION_\nEls materials a les seves obres\n_START_PARAGRAPH_\nEn la seva obra, els materials que utilitza s\xc3\xb3n clau per con\xc3\xa8ixer tot el seu treball. Utilitza una important varietat de recursos que creen un llenguatge visual molt potent  i que en moltes ocasions \xc3\xa9s molt criticat. Adel va comentar: \xe2\x80\x9cCom artista em permeto la llibertat d\xe2\x80\x99utilitzar totes les coses materials \xe2\x80\x93 i immaterials; coses nobles, o pobres, toves o dures, prohibides i noves, de tradici\xc3\xb3 o no reconegudes[...] No tinc por als materials; els respecto.\xe2\x80\x9d en una entrevista a Donatien Grau   \xc2\xabEstablir un estat veritable d\xe2\x80\x99excepci\xc3\xb3 \xc3\xa9s l\xe2\x80\x99objectiu de l\xe2\x80\x99art d\xe2\x80\x99Abdessemed, tor\xc3\xa7ant les cabines d\xe2\x80\x99avions de passatgers com a joguines de paper,  o posant a flotaci\xc3\xb3 un esquelet a m\xc3\xa9s de 16 metres d\xe2\x80\x99al\xc3\xa7ada, o convocant animals salvatges als carrers de Paris. Per\xc3\xb2 el jove acr\xc3\xb2bata susp\xc3\xa8s de la corda d\xe2\x80\x99un helic\xc3\xb2pter apareix com un recordatori i una advert\xc3\xa8ncia\xc2\xbb._NEWLINE_En les seves obres crea accions que refor\xc3\xa7a amb fotografies o v\xc3\xaddeos que emfatitzen la pr\xc3\xb2pia obra. \xc3\x89s considerat, com un artista d\xe2\x80\x99art conceptual. Utilitza el v\xc3\xaddeo com un dels elements principals en la seva obra, ja que el considera com un \xc2\xab...instrument a la meva disposici\xc3\xb3...\xc2\xbb_NEWLINE_En el seu art es mostren diverses formes art\xc3\xadstiques a trav\xc3\xa9s de l\xe2\x80\x99escultura, la fotografia, els v\xc3\xaddeos, els dibuixos  i llibres de treball. \xe2\x80\x9cAmb la por ambiental, ell respon amb alguna cosa semblant a una agressivitat intr\xc3\xa8pida. I tal com en una figura ret\xc3\xb2rica de chiasmus, el punt en qu\xc3\xa8 aquests dos fils creuen \xc3\xa9s on aquests elements que cauen fora de l\xe2\x80\x99ordre social regnant, aquells elements pels quals les ideologies dominants no poden tenir en compte, es fan visibles. Els materials gr\xc3\xa0fics d\xe2\x80\x99Abdessemed s\xc3\xb3n sense cap mena de dubte les materialitzacions d\xe2\x80\x99aquell encreuament, l\xe2\x80\x99aparici\xc3\xb3 dels conflictes no resolts del present.\xe2\x80\x9d \xe2\x80\x93 Tom McDonought_NEWLINE_En les seves creacions hi engloba una \xc3\xa0mplia tem\xc3\xa0tica, des de la hist\xc3\xb2ria, a la religi\xc3\xb3 o a la situaci\xc3\xb3 pol\xc3\xadtica mundial i els efectes que tenen a l\xe2\x80\x99individu. \xc2\xabLa din\xc3\xa0mica \xc3\xa9s trencar per poder avan\xc3\xa7ar en diferents estadis per aconseguir trobar l\xe2\x80\x99\xc3\xa8xtasi. Abdessemed comenta que en cadascun dels seus treballs la principal for\xc3\xa7a que el mou \xc3\xa9s precisament l\xe2\x80\x99\xc3\xa8xtasi, alliberar fins a tal punt la ment que arribi a un estat molt per sobre de la resta del cos. Com en danses suf\xc3\xades o hadras, en les que a trav\xc3\xa9s d\xe2\x80\x99una respiraci\xc3\xb3 profunda i moviments r\xc3\xadtmics cre\xc3\xafn una coreografia en la qual el ser s\xe2\x80\x99alliberi de qualsevol lligam material...\xc2\xbb \xe2\x80\x93 Fernando Franc\xc3\xa9s CAC Construeix algunes escultures a mida real com Mon Enfant i d\xe2\x80\x99altres amb unes dimensions del tot irreals com \xc3\xa9s el cas dels 5 metres de Coup de t\xc3\xaate._NEWLINE_Algunes de les seves obres, mostren certa viol\xc3\xa8ncia i crueltat amb els animals, fet que ha generat que l\xe2\x80\x99artista sigui amena\xc3\xa7at de mort en nombroses ocasions per activistes pels drets dels animals. La seva exposici\xc3\xb3 Don\xe2\x80\x99t Trust Me, mostrava una seq\xc3\xbc\xc3\xa8ncia de sis v\xc3\xaddeos d\xe2\x80\x99animals sent sacrificats d\xe2\x80\x99un cop al cap. Abdessemed va acabar tancant aquella exposici\xc3\xb3 de l\xe2\x80\x99Institut d\xe2\x80\x99Art de San Francisco (2008). \xe2\x80\x9c(...)Abdessemed mostra el seu costat m\xc3\xa9s incisiu amb el tema de l\xe2\x80\x99animalitat quan tracta amb animals humans, la noci\xc3\xb3 que suporta la toler\xc3\xa0ncia arbitral de la ra\xc3\xb3 \xe2\x80\x93 el subjecte humanista- en la seva ment. Com Larys Frogier ens recorda, l\xe2\x80\x99artista rebutja antropomorfitzar els seus temes, de manera que els animals no humans incorporen sentiments humans o estableixen les nostres projeccions sentimentals.  Per contra l\xe2\x80\x99artista, allunya el subjecte humanista d\xe2\x80\x99ell, per mostrar que \xc3\xa9s l\xe2\x80\x99animal sobre ell: aquests instints mec\xc3\xa0nics i aquests comportaments amb els quals la capacitat implacable de subjugar l\xe2\x80\x99Altre es racionalitza per la llengua de l\xe2\x80\x99animalitat.\xe2\x80\x9d \xe2\x80\x93 Pamela M. Lee   _NEWLINE_En altres ocasions  ha mostrat alguns v\xc3\xaddeos on diferents animals lluitaven per sobreviure Usine, en la seva primera exposici\xc3\xb3 individual a la galeria de David Zwirner. L\xe2\x80\x99artista considera la seva representaci\xc3\xb3 de les obres amb animals com \xe2\x80\x9c... una pres\xc3\xa8ncia real; la nostra interacci\xc3\xb3 \xc3\xa9s directa.\xe2\x80\x9d. O dins de l\xe2\x80\x99exposici\xc3\xb3 Who\xe2\x80\x99s afraid of the big bad wolf  hi ha una representaci\xc3\xb3 d\xe2\x80\x99animals dissecats on hi ha una barreja del que es considera taxid\xc3\xa8rmia, decoraci\xc3\xb3 o visi\xc3\xb3 cient\xc3\xadfica, com una clara mostra dels efectes de la guerra.'